กลุ่ม KTIS เดินสายแจกอาหารวันละ 300 ชุด ช่วยผู้รับผลกระทบ “โควิด-19”
กลุ่ม KTIS เดินสายแจกอาหารวันละ 300 ชุด ช่วยผู้รับผลกระทบ “โควิด-19” 
10 มิ.ย. 2563

ดร.สายศิริ ศิริวิริยะกุล ผู้อำนวยการฝ่ายนักลงทุนสัมพันธ์และการสื่อสารองค์กร กลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือกลุ่ม KTIS เปิดเผยว่า โครงการ “มอบน้ำใจแด่พี่น้องชาวนครสวรรค์ ดูแลกันก้าวผ่าน โควิด-19” เกิดขึ้นจากความตั้งใจของคุณย่า “หทัย ศิริวิริยะกุล” ผู้ก่อตั้งกลุ่ม KTIS  มหาวิทยาลัยเจ้าพระยา และวิทยาลัยอาชีวศึกษาวิริยาลัยนครสวรรค์ หรือที่คนนครสวรรค์ส่วนใหญ่เรียกว่า ‘คุณแม่หทัย’ ที่ต้องการบรรเทาความเดือดร้อนให้กับพี่น้องในจังหวัดนครสวรรค์ตาม โดยได้เริ่มแจกจ่ายอาหารและเครื่องดื่ม ตั้งแต่วันที่ 26 เมษายน ที่ผ่านมา และทำต่อเนื่องทุกวันจนกว่าสถานการณ์จะคลี่คลาย
“ชาวนครสวรรค์เป็นเหมือนกับพี่น้องของเรา เมื่อมีการแพร่ระบาดของไวรัสโควิด-19 สิ่งแรกที่คุณย่าและครอบครัวอยากทำ คือ ต้องช่วยเหลือดูแลคนในบ้านก่อน เราอยากดูแลให้คนที่เดือดร้อน คนที่มีความทุกข์ ขาดรายได้จุนเจือครอบครัว อย่างน้อยที่สุดก็มีอาหารรับประทาน ได้อิ่มท้อง ขณะเดียวกัน เรายังได้ช่วยเหลือผู้ประกอบการร้านอาหารในจังหวัดที่ขาดรายได้เหมือนกัน โดยเราจะสั่งอาหารจากร้านเหล่านี้สลับสับเปลี่ยนหมุนเวียนกัน ทำให้ผู้ประกอบการมีลูกค้า ลูกจ้างในร้านก็มีงานทำ มีรายได้เข้าร้าน บรรเทาความเดือดร้อนได้อีกทาง” ดร.สายศิริ กล่าว
นอกจากการแจกจ่ายอาหารเพื่อเติมกำลังกายเป็นประจำทุกวันแล้ว  ยังมีกิจกรรมสันทนาการ เพื่อเติมกำลังใจ สร้างความสุขทางใจให้กับประชาชนที่มารับอาหารด้วย เรียกว่า “อิ่มทั้งกาย สุขทั้งใจ”
ส่วนพี่น้องชาวนครสวรรค์ที่อยู่ห่างไกลจากตัวเมืองนั้น กลุ่ม KTIS มหาวิทยาลัยเจ้าพระยา และวิทยาลัยอาชีวศึกษาวิริยาลัยนครสวรรค์ ยังผนึกความร่วมมือกับพันธมิตรทางธุรกิจ จัดทำ “ถุงน้ำใจ” ซึ่งเป็นถุงยังชีพ ที่บรรจุของใช้ที่จำเป็นในชีวิตประจำวัน โดยแจกจ่ายให้กับพี่น้องชาวนครสวรรค์ ในบริเวณชุมชนรอบโรงงานน้ำตาลเกษตรไทยฯ และโรงงานน้ำตาลเกษตรไทยฯ สาขา 3 จำนวนทั้งสิ้น 2,000 ชุด พร้อมมอบ “ซองน้ำใจ” หรือเงินสดจำนวนหนึ่งสำหรับใช้จ่ายในครอบครัวอีกด้วย
และเป็นเรื่องที่น่ายินดีอย่างยิ่งที่ผู้ว่าราชการจังหวัดนครสวรรค์และกาชาดจังหวัดนครสวรรค์ รวมถึงสภาอุตสาหกรรมนครสวรรค์ ได้เข้ามามีส่วนร่วมกระจาย “ถุงน้ำใจ” ของกลุ่ม KTIS ไปยังพื้นที่ห่างไกลออกไป โดยได้มอบผ่านผู้ว่าราชการจังหวัดจำนวน 400 ถุง  ผ่านกาชาดจังหวัดอีก 200 ถุง และส่วนที่เหลือนั้นคณะผู้บริหารของกลุ่ม KTIS ได้ลงพื้นที่มอบให้กับชาวบ้านที่อาศัยอยู่รอบๆ โรงงานน้ำตาลทั้ง 2 แห่ง โดยได้ร่วมคัดกรองผู้ที่เข้ารับถุงน้ำใจ ร่วมกับผู้นำชุมชน รวมถึงทีมมวลชนสัมพันธ์กลุ่ม KTIS ซึ่งคลุกคลีกับชาวบ้านในพื้นที่ เพื่อให้ผู้ที่ได้รับความเดือดร้อนจริงๆ ได้รับความช่วยเหลือ
“ตอนลงพื้นที่ไปมอบถุงน้ำใจให้กับพี่น้องในชุมชนรอบๆ โรงงานน้ำตาลทั้ง 2 แห่ง เราได้รับรู้ถึงความลำบากของทุกครอบครัว และทุกคนก็ดีใจมากที่เราไม่ทอดทิ้งพวกเขา ซึ่งแม้ว่า ‘ถุงน้ำใจ’ จะเป็นเพียงความช่วยเหลือเล็กๆ น้อยๆ ที่เราแบ่งปันให้กัน แต่ในภาวะวิกฤติเช่นนี้มันเป็นความสุขที่ยิ่งใหญ่มากสำหรับคนที่ขาดแคลนจริงๆ”
นอกจากทั้ง 2 โครงการนี้แล้ว ที่ผ่านมา กลุ่ม KTIS ยังได้ร่วมบริจาคแอลกอฮอล์ที่ผลิตจากโรงงานของบริษัท เคทิส ไบโอเอทานอล จำกัด ให้กับหน่วยงานทางการแพทย์ โรงพยาบาล สถานศึกษา วัด และองค์กรต่างๆ รวมถึงชุมชน เพื่อใช้ในการป้องกันการแพร่ระบาดของไวรัสโควิด-19 นอกจากนี้ยังจำหน่ายแอลกอฮอล์ในราคาถูก เพื่อบรรเทาปัญหาขาดแคลนและแก้ปัญหาการขายแพงเกินราคาอีกด้วย
ทั้งนี้ ไม่แต่เพียงเท่านั้น กลุ่ม KTIS มหาวิทยาลัยเจ้าพระยา และวิทยาลัยอาชีวศึกษาวิริยาลัยนครสวรรค์ ยังได้จัดทีมรับฟังปัญหาความเดือดร้อนของผู้ประสบทุกข์จากสถานการณ์การระบาดโควิด-19 และเป็นสื่อกลางประสานความช่วยเหลือด้านต่างๆ กับหน่วยงานของรัฐ ที่จะช่วยบรรเทาเบาบางความเดือดร้อนของประชาชนที่มาร้องเรียนหรือขอความช่วยเหลือด้วย
“ไม่มีช่วงเวลาไหนที่จะหยิบยื่นความช่วยเหลือหรือน้ำใจให้กัน ได้ดีไปกว่าช่วงเวลาที่เกิดวิกฤติ โดยเฉพาะวิกฤติที่เกิดจากโรคระบาด และเป็นวิกฤติที่ทุกคนไม่เคยมีประสบการณ์ในการรับมือมาก่อน แม้ว่าวิกฤติโควิด-19 ทำให้เราต้องเว้นระยะห่างระหว่างกัน แต่วิกฤติครั้งนี้ไม่สามารถทำให้เราเว้นวรรคความช่วยเหลือ หรือเว้นว่างจากการหยิบยื่นน้ำใจให้กันได้ เราจะร่วมกันฝ่าฟันและผ่านพ้นวิกฤตินี้ไปด้วยกันให้ได้” ดร.สายศิริกล่าว
    